Vrou beseer toe bakkie skielik deur muur ploegFoto: ER24 ŉ Vrou het verskeie beserings opgedoen nadat ŉ bakkie Saterdagoggend skielik deur die muur van haar huis naby die Inandadam naby Durban geploeg het. Werner Vermaak, woordvoerder van ER24, het gesê die 57-jarige vrou was glo in die bad toe die voorval omstreeks 06:30 gebeur het. “Met paramedici se aankoms op die toneel het ons die bakkie gevind waar dit gedeeltelik deur een van die mure van die huis gery het. Die vrou wat in die badkamer was, is deur stukke van die muur getref en het verskeie beserings opgedoen,” het Vermaak gesê. Die vrou is op die toneel behandel voordat sy na ŉ hospitaal geneem is. Foto: ER24 Volgens Vermaak is die bestuurder van die bakkie nie beseer nie. Dit is nie duidelik wat veroorsaak het dat die bakkie die pad verlaat en teen die huis vasgery het nie.